McDonald Mariga Wanyama (amezaliwa 4 Aprili 1987) alikuwa mchezaji wa mpira wa miguu wa timu ya taifa ya Kenya. Baada ya kustaafu, ameingia katika siasa. Mariga alianza kucheza kambumbu na timu ya Ulinzi Stars kabla kuhamia timu ya Pipeline FC. Mariga alikuwa mojawapo wa wachezaji wa timu ya 'Golden Boys' katika shule ya upili ya Kamukunji. Alishirikiana humo na mwenzake katika timu ya taifa ya Kenya Dennis Oliech ambaye anachezea klabu ya Auxerre, Ufaransa. Timu yao ya 'Golden Boys' ilishinda Kombe la Mabingwa wa Taifa miaka miwili mfululizo (2002 na 2003). Alikuwa mchezaji wa kati ya uwanja huku akishirikiana na wenzake kufikisha mpira kwa washambuliaji. Aliendelea na jukumu hili katika timu alipohamia Uswidi kucheza katika timu ya Enköpings SK. Baada ya msimu mmoja tu ya kuwa Enköpings aliajiriwa na timu ya Helsingborgs IF kabla msimu wa 2006. Alifanikiwa mjini Olympia kwa haraka sana. Meneja maarufu kutoka timu ya Portsmouth, Harry Redknapp, alikuwa akimtaka achezee timu yake katika ligi ya Uingereza. Mariga alionekana kuelekea kuchezea timu hiyo lakini matatizo ya kupata kibali cha kazi yalimkumba na mpango huo kutofaulu.